दो दिन से मुठभेड़ जारी, यहीं 5 जवान शहीद हुए; बारामूला में भी एक आतंकी मारा गया
Jammu Kashmir Rajouri Encounter Update; Firing Between Security Forces and Terrorists in Jammu and Kashmir Rajouri. जम्मू-कश्मीर के राजौरी में शुक्रवार से आतंकवादियों और सुरक्षाबलों के बीच फायरिंग जारी है। पिछले 4 दिन में तीसरा एनकाउंटर हुआ है।
कश्मीर के राजौरी में कांडी इलाके में शनिवार सुबह सुरक्षाबलों ने एक आतंकी को मार गिराया और एक घायल हो गया। यहां शुक्रवार सुबह साढ़े सात बजे से मुठभेड़ जारी है। शुक्रवार को सर्च ऑपरेशन के दौरान यहीं आतंकियों ने घात लगाकर विस्फोट किया था, जिसमें सेना के 5 जवान शहीद हो गए थे।
शनिवार को स्थिति का जायजा लेने के लिए रक्षामंत्री राजनाथ सिंह और सेना प्रमुख जनरल मनोज पांडे राजौरी पहुंचे। जम्मू-कश्मीर के लेफ्टिनेंट गवर्नर मनोज सिन्हा ने सुबह राजौरी में शहीद जवानों को श्रद्धांजलि दी।
उधर, बारामूला के करहमा कुंजर में भी शनिवार सुबह 4 बजे से एनकाउंटर चल रहा है। यहां अब तक एक आतंकी मारा गया है। कुछ और आतंकियों के छिपे होने की जानकारी है।
घना जंगल और पहाड़ी इलाका होने से आतंकियों को खोजना मुश्किल 
राजौरी का कांडी पहाड़ी इलाका है। घना जंगल भी है। यहां गुफाएं भी हैं। इस वजह से सर्च ऑपरेशन में दिक्कत आ रही है। आर्मी ने शुक्रवार को बताया कि यहां ऑपरेशन 3 मई को शुरू हुआ था। राजौरी में कांडी के जंगलों में आतंकवादियों के छिपे होने की सूचना मिली थी।
20 अप्रैल को इसी इलाके में ईद के लिए फल और सब्जियां लेकर जा रहे सेना के ट्रक पर आतंकियों ने ग्रेनेड फेंका, फिर अंधाधुंध फायरिंग की थी। इसमें ट्रक पूरी तरह जल गया था। पांच जवान भी शहीद हो गए थे। इसके बाद से आर्मी ने इन आतंकियों की तलाश में 'त्रिनेत ऑपरेशन' शुरू किया है।
सेना का जॉइंट ऑपरेशन जारी, कई जगह एनकाउंटर
20 अप्रैल की घटना के बाद सेना, CRPF और जम्मू-कश्मीर पुलिस ने घाटी में आतंकियों के खिलाफ जॉइंट ऑपरेशन शुरू किया है। इसके अलावा श्रीनगर में जी-20 समिट के मद्देनजर भी सुरक्षा बेहद सख्त है। श्रीनगर में 22 से 24 मई तक जी-20 की बैठक और एक जुलाई से अमरनाथ यात्रा शुरू होनी है।
पिछले बुधवार से लेकर अब तक (यानी 3 से 6 मई तक) माछिल, बारामूला, अनंतनाग, राजौरी और करहमा कुंजर (बारामूला) में आतंकियों के साथ मुठभेड़ हुई हैं।
3 से 6 मई तक माछिल, बारामूला, अनंतनाग, राजौरी और करहमा कुंजर में हुई घटनाओं को सिलसिलेवार पढ़ें...
शनिवार 6 मई, बारामूला: करहमा कुंजर में भी पुलिस और आतंकियों के बीच शनिवार सुबह 4 बजे से मुठभेड़ चल रही है, जिसमें जवानों ने एक आतंकी को मार गिराया है। मारे गए आतंकी की पहचान कुलगाम के रहने वाले आबिद वानी के तौर पर हुई है। वह लश्करे-तैयबा से जुड़ा था। उसके पास से एक AK-47 राइफल बरामद हुई है।
शुक्रवार 5 मई, राजौरी- मुठभेड़ जारी है: कंडी इलाके में शुक्रवार सुबह सुरक्षाबलों और आतंकियों के बीच मुठभेड़ शुरू हुई। यहां कई आतंकवादियों के होने की सूचना सुरक्षाबलों को मिली। बताया जा रहा है कि ये वही आतंकी है, जिन्होंने पुंछ में आर्मी ट्रक पर हमला किया था। पुंछ अटैक में 5 जवान शहीद हो गए थे। यहां सुरक्षाबलों ने शनिवार सुबह एक आतंकी मारा गिराया है, एक घायल है।
गुरुवार 4 मई, अनंतनाग: जिले के बिजबेहरा इलाके में आतंकियों ने गुरुवार शाम को सुरक्षा बलों पर फायरिंग की थी। इस हमले में एक सुरक्षाकर्मी को हल्की चोट आई थी, जिसे हॉस्पिटल में भर्ती कराया गया था। इस हमले की जिम्मेदारी कश्मीर टाइगर्स ने ली थी। ग्रुप ने एक पोस्ट में कहा है- सीनियर अधिकारी समेत कई जवान हमले में घायल हुए हैं। कश्मीर टाइगर्स ऐसे ही और हमलों की प्लानिंग कर रहा है।
गुरुवार 4 मई, बारामूला: यहां गुरुवार सुबह वनिगम पायीन क्रेरी इलाके में सुरक्षा बलों ने लश्कर के 2 आतंकियों को ढेर दिया था। उन्हें इलाके में आतंकियों के छिपे होने की जानकारी मिली थी। इसके बाद वहां सर्च ऑपरेशन चलाया गया। आतंकियों ने फायरिंग की, जिसके बाद मुठभेड़ शुरू हुई थी।
बुधवार 3 मई, माछिल: जम्मू-कश्मीर पुलिस और सेना ने एक जॉइंट ऑपरेशन के दौरान बुधवार को भी माछिल सेक्टर में घुसपैठ की कोशिश को नाकाम किया था। इस ऑपरेशन में भी दो आतंकवादियों को ढेर किया गया था।
20 अप्रैल को आर्मी ट्रक पर आतंकी हमला हुआ, 5 जवान शहीद
जम्मू-कश्मीर के पुंछ जिले में सेना के ट्रक पर आतंकियों ने फायरिंग की। इसके बाद ट्रक में आग लग गई, जिसमें झुलसकर 5 जवान शहीद हो गए। शहीदों की पहचान लांस नायक देबाशीष बसवाल, लांस नायक कुलवंत सिंह, सिपाही हरकिशन सिंह, सिपाही सेवक सिंह और हवलदार मनदीप सिंह के रूप में हुई है। पूरी खबर पढ़ें...